ระเบียบคณะกรรมการกองทุนฟื้นฟูและพัฒนาเกษตรกร ว่าด้วยการรับขึ้นทะเบียนและการเพิกถอนทะเบียนองค์กรเกษตรกร พ.ศ. 2542
ระเบียบคณะกรรมการกองทุนฟื้นฟูและพัฒนาเกษตรกร
ระเบียบคณะกรรมการกองทุนฟื้นฟูและพัฒนาเกษตรกร
ว่าด้วยการรับขึ้นทะเบียนและการเพิกถอนทะเบียนองค์กรเกษตรกร
พ.ศ. ๒๕๔๒[๑]
 

เพื่อให้การบริหารงานของกองทุนฟื้นฟูและพัฒนาเกษตรกรเป็นไปโดยเหมาะสมและมีประสิทธิภาพ
อาศัยอำนาจตามความในมาตรา ๑๕ (๕) และมาตรา ๓๐ แห่งพระราชบัญญัติกองทุนฟื้นฟูและพัฒนาเกษตรกร
พ.ศ. ๒๕๔๒ คณะกรรมการกองทุนฟื้นฟูและพัฒนาเกษตรกร จึงวางระเบียบไว้ดังนี้

ข้อ ๑ ระเบียบนี้เรียกว่า ระเบียบคณะกรรมการฟื้นฟูและพัฒนาเกษตรกร
ว่าด้วยการรับขึ้นทะเบียนและการเพิกถอนทะเบียนองค์กรเกษตรกร

ข้อ ๒ ให้ใช้ระเบียบนี้ตั้งแต่บัดนี้เป็นต้นไป

ข้อ ๓ ให้เลขาธิการกองทุนฟื้นฟูและพัฒนาเกษตรกร
รักษาการตามระเบียบนี้และให้มีอำนาจแต่งตั้งเจ้าหน้าที่เพื่อปฏิบัติการตามระเบียบนี้

หมวด
๑
ข้อความทั่วไป
 

ข้อ ๔ บรรดาระเบียบ ข้อบังคับ หรือคำสั่งอื่นใด
ซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๕ ในระเบียบนี้
สำนักงานใหญ่ หมายความถึง
สำนักงานกองทุนฟื้นฟูและพัฒนาเกษตรกรซึ่งตั้งอยู่ในกรุงเทพมหานคร
สำนักงานสาขา หมายความถึง
สำนักงานกองทุนฟื้นฟูและพัฒนาเกษตรกร ณ ที่อื่นใดซึ่งตั้งขึ้นตามความจำเป็น
เจ้าหน้าที่ หมายความถึง ผู้ที่มีอำนาจหน้าที่รับผิดชอบเกี่ยวกับการขึ้นทะเบียนเป็นองค์กรเกษตรกร
ตามที่ได้รับมอบหมายจากผู้รักษาการตามระเบียบนี้
นายทะเบียน หมายความถึง
นายทะเบียนองค์กรเกษตรกรตามระเบียบนี้และให้หมายความรวมถึง
ผู้ช่วยนายทะเบียนที่ได้รับการแต่งตั้งจากนายทะเบียน เพื่อให้ปฏิบัติตามระเบียบนี้ด้วย

ข้อ ๖
ในกรณีที่ไม่อาจปฏิบัติตามข้อหนึ่งข้อใดในระเบียบนี้ได้
ให้ขอทำความตกลงกับผู้รักษาการตามข้อ ๓

หมวด
๒
การยื่นคำขอขึ้นทะเบียนองค์กรเกษตรกร
 

ข้อ ๗
ในทุกปีให้คณะกรรมการบริหารประกาศให้มีการขึ้นทะเบียนองค์กรเกษตรกรตามระเบียบนี้
และให้ประกาศผ่านทางสื่อมวลชน
และปิดประกาศกำหนดระยะเวลาการยื่นคำขอขึ้นทะเบียนองค์กรเกษตรกรในพื้นที่นั้น ณ
สำนักงานใหญ่ สำนักงานสาขา หรือตามที่คณะกรรมการบริหารกำหนด

ข้อ ๘
องค์กรที่มีสิทธิ์ยื่นคำขอขึ้นทะเบียนองค์กรเกษตรกรต้องเป็น
(๑) กลุ่มหรือคณะเกษตรกรที่มารวมกัน
โดยเป็นนิติบุคคลเพื่อวัตถุประสงค์ในการประกอบเกษตรกรรมร่วมกัน
(๒) กลุ่มหรือคณะเกษตรกรที่มารวมกันไม่น้อยกว่า ๕๐ คน
โดยไม่เป็นนิติบุคคลเพื่อวัตถุประสงค์ในการประกอบเกษตรกรรมร่วมกัน

ข้อ ๙
เกษตรกรจะเป็นสมาชิกองค์กรในขณะเดียวกันได้เพียงแห่งเดียว

ข้อ ๑๐ ให้คณะกรรมการดำเนินการขององค์กรตามข้อ ๘
ที่ประสงค์จะขอขึ้นทะเบียนองค์กรเกษตรกรจำนวนอย่างน้อย ๓ คน
ยื่นคำขอต่อเจ้าหน้าที่ ณ
สถานที่และภายในระยะเวลาที่คณะกรรมการบริหารกำหนดตามแบบที่สำนักงานกำหนดพร้อมด้วยสำเนา
๓ ชุด และหลักฐานประกอบ

ข้อ ๑๑ หลักฐานประกอบตามข้อ ๑๐ มีดังต่อไปนี้
(๑)
ในกรณีที่องค์กรยื่นคำขอให้องค์กรเกษตรโดยเป็นนิติบุคคลให้มีหลักฐานประกอบคำขอ
ดังต่อไปนี้
(๑.๑) สำเนาทะเบียนจัดตั้งกลุ่มเกษตรกร สหกรณ์
สำเนาใบอนุญาตให้จัดตั้ง และสำเนาเอกสารแสดงการขอทะเบียนเป็นนิติบุคคลในกรณีองค์กรที่เป็นสมาคมและมูลนิธิ
(๑.๒) สำเนาเอกสารแสดง วัตถุประสงค์ ระเบียบ หรือข้อบังคับ
(๑.๓) สำเนาบัญชีรายชื่อคณะกรรมการดำเนินการปัจจุบัน
(๑.๔) ทะเบียนสมาชิก ตามแบบที่สำนักงานกองทุนกำหนด
(๑.๕) สำเนาลายมือชื่อของสมาชิกทุกคนในองค์กรเกษตรกร
(๒) ในกรณีที่องค์กรที่ยื่นคำขอเป็นองค์กรเกษตรกรโดยไม่เป็นนิติบุคคลให้มีหลักฐานประกอบคำขอดังต่อไปนี้
(๒.๑) สำเนาเอกสารแสดงประวัติโดยย่อขององค์กร
และรายชื่อกรรมการบริหารขององค์กรในปัจจุบัน
(๒.๒) สำเนาเอกสารแสดงวัตถุประสงค์ ระเบียบ
หรือข้อบังคับขององค์กร
(๒.๓) สำเนาเอกสารแสดงกิจกรรมที่ทำร่วมกันที่ผ่านมาขององค์กร
(๒.๔) ทะเบียนสมาชิก ตามแบบที่สำนักงานกำหนด
(๒.๕) สำเนาลายมือชื่อของสมาชิกทุกคนในองค์กรเกษตรกร

ข้อ ๑๒ ให้เลขาธิการเป็นนายทะเบียนองค์กรเกษตรกร
และให้มีอำนาจแต่งตั้งผู้ช่วยนายทะเบียนเพื่อปฏิบัติการตามระเบียบนี้ได้ตามที่เห็นสมควร

หมวด
๓
การตรวจสอบคุณสมบัติผู้มาขอขึ้นทะเบียนเป็นสมาชิกองค์กรเกษตรกร
 

ข้อ ๑๓
เกษตรกรสามารถขึ้นทะเบียนเป็นสมาชิกองค์กรเกษตรกรได้องค์กรเดียว

ข้อ ๑๔
ผู้ขอขึ้นทะเบียนเป็นสมาชิกองค์กรเกษตรกรจะต้องเป็นเกษตรกรตามพระราชบัญญัติกองทุนฟื้นฟูและพัฒนาเกษตรกร
พ.ศ. ๒๕๔๒

ข้อ ๑๕ เมื่อเจ้าหน้าที่ได้รับคำขอขึ้นทะเบียนองค์กรเกษตรกรแล้ว
ให้ตรวจสอบเอกสารที่เกี่ยวข้องและเสนอความเห็นต่อคณะกรรมการบริหาร
ในการดำเนินการตามวรรคหนึ่ง
หากมีข้อบกพร่องใดในการยื่นคำขอขึ้นทะเบียนองค์กรเกษตรกร ให้เจ้าหน้าที่แจ้งให้ผู้ยื่นคำขอแก้ไขให้ถูกต้องด้วย

ข้อ ๑๖
เมื่อคณะกรรมการบริหารได้รับคำขอพร้อมเอกสารประกอบจากเจ้าหน้าที่แล้ว
ให้พิจารณาองค์กรเกษตรกรที่ขอขึ้นทะเบียนเป็นองค์กรเกษตรกรให้แล้วเสร็จภายใน ๑๕
วัน นับแต่วันที่ได้รับคำขอขึ้นทะเบียน และให้ประกาศรายชื่อองค์กรเกษตรกรที่ขอขึ้นทะเบียน
ณ สำนักงานใหญ่ หรือสำนักงานสาขาตามที่คณะกรรมการบริหารกำหนด

หมวด
๔
การรับขึ้นทะเบียนองค์กรเกษตรกร
 

ข้อ ๑๗
นับแต่วันที่คณะกรรมการประกาศรายชื่อตามข้อ ๑๖
ให้คณะกรรมการบริหารเสนอชื่อผู้มีสิทธิได้รับขึ้นทะเบียนองค์กรเกษตรกรต่อคณะกรรมการ
เพื่อพิจารณาให้ความเห็นชอบรับขึ้นทะเบียนองค์กรเกษตรกรเป็นองค์กรเกษตรกร ตามมาตรา
๓ แห่งพระราชบัญญัติกองทุนฟื้นฟูและพัฒนาเกษตรกร พ.ศ. ๒๕๔๒
องค์กรใดเมื่อปรากฏหลักฐานโดยแน่ชัดอย่างหนึ่งอย่างใดตามข้อ
๑๙ จะไม่ได้รับการพิจารณาให้ขึ้นทะเบียนเป็นองค์กรเกษตรกร
และให้คณะกรรมการบริหารแจ้งให้องค์กรเกษตรกรนั้นทราบภายใน ๓๐ วัน
นับแต่วันที่มีคำสั่ง
องค์กรที่ไม่ได้รับการพิจารณาให้เป็นองค์กรเกษตรกรมีสิทธิอุทธรณ์
โดยทำหนังสือยื่นต่อคณะกรรมการภายใน ๓๐วัน
ให้คณะกรรมการวินิจฉัยอุทธรณ์ให้แล้วเสร็จภายใน ๓๐ วัน
นับแต่วันที่ได้รับหนังสืออุทธรณ์
คำวินิจฉัยของคณะกรรมการให้เป็นที่สุด

ข้อ ๑๘ ให้นายทะเบียนออกเอกสารให้แก่องค์กรที่ได้รับขึ้นทะเบียนองค์กรเกษตรกร
ซึ่งคณะกรรมการได้ให้ความเห็นชอบตามข้อ ๑๗ แล้ว

หมวด
๕
การเพิกถอนทะเบียนองค์กรเกษตรกร
 

ข้อ ๑๙
ให้คณะกรรมการบริหารเสนอรายงานต่อคณะกรรมการ เพื่อพิจารณาเพิกถอนทะเบียนองค์กรเกษตรกร
เมื่อปรากฏหลักฐานโดยชัดเจนแน่ชัดอย่างหนึ่งอย่างใดต่อไปนี้
(๑) องค์กรเกษตรกรขาดคุณสมบัติตามข้อ ๘ และข้อ ๙
โดยมิได้แจ้งให้คณะกรรมการของกองทุนทราบเป็นการล่วงหน้า
กรณีที่องค์กรเกษตรกรขาดคุณสมบัติตามข้อ ๘ และข้อ ๙
ให้แจ้งให้คณะกรรมการกองทุนทราบภายใน ๑๕ วัน นับแต่วันที่ได้ขาดคุณสมบัติ
(๒)
องค์กรเกษตรกรจงใจฝ่าฝืนระเบียบหรือประกาศที่คณะกรรมการบริหารกำหนด
(๓)
องค์กรเกษตรกรมีความประสงค์ที่จะขอให้เพิกถอนทะเบียนองค์กรเกษตรกรด้วยความประสงค์ใดก็ตาม
(๔) องค์กรเกษตรกรทำให้เกิดความเสื่อมเสียซึ่งชื่อเสียงแก่กองทุนไม่ว่าโดยกรณีใด
ๆ ก็ตาม

ข้อ ๒๐
ถ้าคณะกรรมการบริหารมีคำสั่งให้เพิกถอนทะเบียนขององค์กรเกษตรกรรายใดแล้ว
ให้คณะกรรมการบริหารแจ้งให้องค์กรเกษตรกรที่ถูกสั่งเพิกถอนทะเบียนทราบ ภายใน ๓๐ วัน
นับแต่วันที่มีคำสั่งดังกล่าว

หมวด
๖
การอุทธรณ์
 

ข้อ ๒๑ ในกรณีที่องค์กรเกษตรกรที่ถูกสั่งให้เพิกถอนทะเบียนองค์กรเกษตรกรตามข้อ
๑๙ ตามคำสั่งของคณะกรรมการบริหาร องค์กรใดไม่เห็นด้วยกับคำสั่งดังกล่าว
ให้ยื่นอุทธรณ์เป็นหนังสือต่อคณะกรรมการภายใน ๓๐ วัน นับแต่วันที่ได้รับคำสั่ง
การอุทธรณ์ตามวรรคหนึ่งไม่เป็นเหตุให้ทุเลาผลบังคับตามคำสั่งของคณะกรรมการบริหาร
เว้นแต่คณะกรรมการจะสั่งเป็นอย่างอื่น

ข้อ ๒๒
ให้คณะกรรมการวินิจฉัยอุทธรณ์ให้แล้วเสร็จภายใน ๓๐ วัน
นับแต่วันที่ได้รับหนังสืออุทธรณ์
คำวินิจฉัยของคณะกรรมการให้เป็นที่สุด


ประกาศ ณ วันที่ ๒๑ ธันวาคม พ.ศ. ๒๕๔๒
ชวน หลีกภัย
นายกรัฐมนตรี
ประธานกรรมการกองทุนฟื้นฟูและพัฒนาเกษตรกร













สถาพร/ปรับปรุง
๑๘ ธันวาคม ๒๕๔๙

พัชรินทร์/จัดทำ
๒๕ กรกฎาคม ๒๕๕๑

โชติกานต์/ปรับปรุง
๒๕ สิงหาคม ๒๕๕๙









[๑] ราชกิจจานุเบกษา เล่ม ๑๑๗/ตอนพิเศษ ๑๕ ง/หน้า ๓๙/๑๕ กุมภาพันธ์ ๒๕๔๓